b'\n_START_ARTICLE_\nHaglidae\n_START_SECTION_\nUtseende\n_START_PARAGRAPH_\nMiddelsstore, tettbygde, pukkelryggede, brunlige insekter. Hannen av Prophalangopsis (hunnen er ukjent) har store, ovale vinger med tett \xc3\xa5renett, mens Cyphoderrinae  har mer eller mindre reduserte vinger. Hodet er stort og rundet, antennene omtrent s\xc3\xa5 lange som kroppen. Pronotum er mer eller mindre salformet. Bakkroppen er stor og rund, hunnens eggleggingsr\xc3\xb8r (ovipositor) ganske kort. Beina er temmelig korte og kraftige, bakbeina er ikke mye st\xc3\xb8rre enn de to fremre parene.\n_START_SECTION_\nLevevis\n_START_PARAGRAPH_\nMedlemmene i denne familien lever p\xc3\xa5 bakken i barskog, mest i fjellomr\xc3\xa5der. De klekkes om v\xc3\xa5ren, og er aktive om natten, om dagen hviler de i grunne ganger i bakken, gjerne under steiner. De spiser oppe i vegetasjonen, blant annet p\xc3\xa5 pollenb\xc3\xa6rende hann-kongler. Sannsynligvis har de to-\xc3\xa5rige livssykler. Om kvelden klatrer de opp p\xc3\xa5 trestammer og synger, denne sangen er kraftig og n\xc3\xa5r langt. De kan v\xc3\xa6re aktive ved meget lav temperaturer, en hann er registrert syngende n\xc3\xa5r lufttemperaturen var \xe2\x80\x93 8\xc2\xb0 celsius.\n_START_SECTION_\nUtbredelse\n_START_PARAGRAPH_\nDen n\xc3\xa5v\xc3\xa6rende utbredelsen er bare en liten rest fra tidligere tidsperioder, da Haglidae var en dominerende gruppe. Det ene, kjent eksemplaret av Prophalangopsis obscura ble innsamlet i Nord-India midt p\xc3\xa5 1800-tallet. Paracyphoderris erebeus er kjent fra fjellomr\xc3\xa5der i Mandsjuria. De tre artene av Cyphoderris lever i Rocky Mountains i Nord-Amerika.'